ઓક્ટોબર-ર૦૧૬માં મુંબઇના મીરાં રોડ પર ચાલતાં કોલ સેન્ટર દ્વારા અમેરિકન નાગરિકોને ઇન્ટર્નલ રેવન્યૂ સર્વિસ વિભાગના અધિકારીઓના નામે ધમકી આપીને કરોડો રૂપિયાની કમાણી કરવાનો પર્દાફાશ થયો હતો. મીરાં રોડ પર આવેલા નવ કોલ સેન્ટરમાં થાણે ક્રાઇમ બ્રાંચે દરોડા પાડીને ૭૦૦ કર્મચારીની અટકાયત કરી હતી. જેમાં ૭૦ કર્મચારી વિરુદ્ધ ગુનો દાખલ કર્યો હતો. આ કોલ સેન્ટરના રેકેટનો માસ્ટર માઇન્ડ અમદાવાદનો સાગર ઠાકર હોવાનું સામે આવ્યું હતું. થાણે ક્રાઇમ બ્રાંચના યુનિટ-૧ના સિનિયર પોલીસ ઇન્સ્પેક્ટર નીતિન ઠાકર અને અન્ય પોલીસકર્મીઓએ ઓક્ટોબર મહિનામાં અમદાવાદના પ્રહ્લાદનગર વિસ્તારમાં આવેલ પિનેકલ બિઝનેસ પાર્કમાં સાગરનાં ચાલતાં પાંચ કોલ સેન્ટર પર દરોડા પાડીને ઓફિસ સીલ કરી હતી. ત્યારે આ ટીમે સાગર ઠાકરનાં વસ્ત્રાપુર સ્થિત આવેલા ફલેટમાં પણ દરોડા પાડ્યા હતા.